«ՀՀ սպորտի եւ երիտասարդության հարցերի նախարարությունը 2010թ. հուլիսի 1-ից իրականացնում է Առցանց դրամաշնորհների տրամադրման ծրագիրը: Առկա է ՀՀ կառավարության որոշում՝ ընդունված 2003թ.-ի դեկտեմբերի 24-ին, որը սահմանում է ՀՀ պետական բյուջեից իրավաբանական անձանց սուբսիդիաների եւ դրամաշնորհների հատկացման կարգը: 2010թ. հունիսի 19-ին ՀՀ վարչապետին առընթեր երիտասարդական քաղաքականության խորհրդի կողմից ընդունվել է որոշում, որը սահմանում է ՀՀ սպորտի եւ երիտասարդության հարցերի նախարարության կողմից հասարակական կազմակերպություններին դրամաշնորհներ տրամադրելու կարգը: Խնդիրը կայանում է նրանում, որ վարչապետին առընթեր տվյալ խորհուրդը կանոնադրությամբ միայն խորհրդակցական մարմին է, եւ, որպես այդպիսին, որոշումների կայացման լիազություններ չունի: Այն կարող է միայն երիտասարդական քաղաքականության հետ կապված որոշումների մեխանիզմներ առաջարկել: Այսպիսով՝ ստացվում է, որ այդ մարմնի կողմից ընդունված որոշումը, համապատասխանաբար, օրինական հիմք չունի եւ չի կարող համարվել իրավական փաստաթուղթ: Ըստ այս որոշման՝ ՀՀ սպորտի եւ երիտասարդության հարցերի նախարարությունը հուլիսի 1-ից ներդրել է դրամաշնորհների առցանց տրամադրման համակարգը, որի միջոցով, մինչեւ սույնն թվականի մայիս ամիսը, տրամադրել է եռամսյակներին համապատասխան դրամաշնորհներ՝ ՀՀ-ում գործող երիտասարդական հասարակական կազմակերպություններին»,-նշեց Քրիստինե Ասատրյանը: